**Îmbrățișarea**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ne-am zărit, aerul dintre noi

și-a aruncat dintr-o dată

imaginea copacilor, indiferenți și goi,

pe care-o lasă să-l străbată.

Oh, ne-am zvârlit, strigându-ne pe nume,

unul spre celălalt, și-atât de iute,

că timpul se turti-ntre piepturile noastre,

și ora, lovită, se sparse-n minute.

Aș fi vrut să te păstrez în brațe

așa cum țin trupul copilăriei, întrecut,

cu morțile-i nerepetate.

Și să te-mbrățișez cu coastele-aș fi vrut.